Foto: Vlada RH, MORH, HINA, čitatelji Indexa; Video: HRT/Facebook

PEDESETAK mještana moralo je u noći s ponedjeljka na utorak napustiti svoje domove zbog velikog požara koji je sinoć oko 23 sata buknuo nedaleko mjesta Pijavičino na poluotoku Pelješcu. Tijekom noći su na Pelješcu eksplodirale i mine zaostale još iz Drugog svjetskog rata.



Gori gusta borova šuma u duljini od dva kilometra, a unatoč naporima vatrogasaca vatra se u utorak oko tri sata ujutro približila kućama u Trsteniku, koji je gotovo u potpunosti morao biti evakuiran. Vatrena linija proteže se u duljini od preko dva kilometra, a na terenu su sve raspoložive vatrogasne snage.

Vatrena stihija na Korčuli http://bit.ly/1KfSF8I Posted by HRT Vijesti on Tuesday, July 21, 2015

Ukupno je na Pelješcu i na Korčuli izgorjelo oko 1400 hektara površine, najviše borove šume i vinograda. Ljudskih žrtava za sada nema, ali su izgorjele brojne životinje. Vatra je tijekom gotovo čitavog dana prijetila kućama, a u večernjim je satima situacija ipak stabilizirana. Na terenu je i vojska. Na Pelješcu su bila ugrožena mjesta Ponikve, Janjina, Dingač Borak, Pijavičino i Trstenik. Na Korčuli je najgore kod Smokvice i Brna.

> Ako imate informacije o požarima ili fotografije s mjesta događaja šaljite nam na foto@index.hr

Tijek događaja:

22:53 "Situacija još uvijek nije dobra, nemamo dobre vijesti. Vatrogasci su na terenu i gasit će cijelu noć", izjavio je za RTL u kasnim večernjim satima Stjepan Simović, vatrogasni zapovjednik Dubrovačko-neretvanske županije.



"Situacija još uvijek nije dobra, nemamo dobre vijesti. Vatrogasci su na terenu i gasit će cijelu noć", kaže Simović.



Oglasila se i europarlamentarka Ruža Tomašić, koja također ima kuću na Korčuli.



"Morali smo pomoći vatrogascima. Spašavamo svoju imovinu. To su jedine kuće koje ljudi imaju i naravno da će se za njih lavovski boriti i raditi sve što treba da se pobijedi ova pošast", rekla je Tomašić.

22:05 Kuće na Korčuli i Pelješcu za sada su obranjene, ali požari i dalje nisu ni približno ugašeni. Za vatrogasce večeras nema spavanja; gašenje će trajati čitavu noć, a vjerojatno i tijekom sutrašnjeg dana. Strahuju da vjetar ponovo ne rasplamsa vatru i poništi sav dosadašnji trud. Nadaju se da će im tijekom noći gašenje ići nešto lakše, s obzirom da im niže temperature idu u prilog.

21:23 Milanović je na Korčuli rekao da imamo dovoljno ljudi i tehnike za gašenje požara, ali i naglasio da je predostrožnost jako bitna.



"Ne zna se je li to ljudski faktor. Požari nastaju i u prirodi i može se nešto zapaliti, može se zapaliti dalekovod i sve su to stvari s kojima, nažalost, treba računati u takvoj situaciji. Tu smo. Spremni da odgovorimo svim takvim izazovima", rekao je. "Ljeto je i zna se kad je najveći posao za vatrogasne postrojbe i kanadere. Cijele godine se priprema, trenira, održava tehnika za nekoliko tjedana koji su kritični", dodao je.



Milanović nije želio komentirati mogući uzrok požara.



"To ne mogu komentirati, bilo bi s moje strane neodgovorno. Treba pričekati, pa ćemo znati. Uvijek ima svakakvih priča. Ili je priroda ili čovjek. Ako nije spriječeno, onda je bitno sanirati".



Na pitanje novinara nije li čudno da su dva požara izbila u roku 20 minuta, ministar unutarnjih poslova Ranko Ostojić rekao je da "nema potrebe za pričama i nagađanjima". "Policija će to riješiti. Sada je bitno spriječiti ljudske žrtve. Najvažnije je da nije bilo ljudskih žrtava", rekao je.

21:12 Zastupnik SDP-a u Europskom parlamentu Tonino Picula zbog požara na Korčuli i Pelješcu zatražio je pomoć od Europske komisije. Opširnije>>>

20:01 Piloti kanadera i air tractora zadnjih su dana imali pune ruke posla. Na tlu su samo kad slete po gorivo i obave smjenu posade. Vremena za odmor skoro pa da i nema.



Natporučnik Denis Smajo u razgovoru za RTL ispričao je kako je jučer branio kuće od vatre na požarištima na području Šibenika.



"Sve je zadimljeno, ima dalekovoda, a i ljudi su dolje, moramo paziti gdje bacamo vodu da nekoga ne ozlijedimo. Kako vatra ide blizu kuća naravno da je adrenalin na visokom nivou", kaže pilot air tractora Smajo pa dodaje:



"U 4 ujutro sam dobio poziv, u 5 na posao i do navečer do 9 sam tu, cijelo vrijeme. A u kabini znam biti do 8 sati koliko je i dozvoljeno. Znači, malo pojedemo, malo popijemo koju kavu i opet u kabinu".

19:51 Zoran Milanović zajedno s ministrima Rankom Ostojićem i Antom Kotromanovićem, te načelnikom Glavnog stožera Oružanih snaga Dragom Lovrićem u predvečernjim je satima došao na Pelješac.



"Prošle godine požara nije bilo, a ove su tek počeli i bit će ih još. Nažalost, ovo je tek početak. Moramo biti spremni, tehnika, ljudi... Kad krene ovako grubo, nikad nije dosta. Mi kao zemlja smo dobro opremljeni, ali ovo je stihija", rekao je Milanović dodavši da računa na hrabrost i stručnost gasitelja.



Na pitanje hoće li država pomoći ljudima koji su u požarima ostali bez imovine, Milanović odgovara: "Država će na koncu uvijek uskočiti. Ali sad je bitno da se imovina osigura u onim prostorima gdje požar još može doći".



Ministar Ostojić dodao je da je sada najbitnije spriječiti ljudske žrtve.

Milanović se susreo s vatrogascima u Trsteniku, obišao stradalu vinariju Grgić gdje ga je primio direktor vinarije, te se zaputio na Korčulu, na područje Smokvice, gdje se gasitelji i dalje bore da sačuvaju kuće.

18:14 Gorjelo je i u Istri. Oko 25 hektara bjelogorične šume i niskog raslinja izgorjelo je u velikom požaru koji je u utorak oko 13,25 sati izbio nedaleko Pazina, između mjesta Banovci i Gajmovci, doznaje se od županijskog vatrogasnog zapovjednika Dina Kozlevca.



Požar je lokaliziran oko 17,45 sati, a u gašenju su, uz 50-tak pripadnika javnih vatrogasnih postrojba (JVP) iz Pazina, Pule, Poreča, Buzeta i Rovinja s 18 vozila sudjelovali i članovi DVD-a iz Pazina i Žminja te jedna air tractora.



U jednom trenutku za spomenuta je sela iskopčana i struja dok je od 14,20 do 16,45 sati bila zatvorena cesta Žminj-Pazin između mjesta Jurići i Guštini.



U međuvremenu oko 16,30 sati izbio je požar između mjesta Butkovići i Pačići nedaleko Vodnjana koji je lokaliziran u 18 sati. Izgorjelo je 10 hektara trave i niskog raslinja. U gašenju požara sudjelovalo je 26 pripadnika JVP Pula, pripadnici DVD-a Pule, Vodnjana i Fažane te air tractor.

17:59 Vatrogasni zapovjednik Dubrovačko-neretvanske županije Stjepan Simović rekao je u utorak poslijepodne kako su požari na Korčuli i Pelješcu još aktivni te kako se još ne može jamčiti da kućama i gospodarskim zgradama ne prijeti opasnost od požara.



"Stanje na Korčuli je bolje nego jutros. Borimo se na predjelu prema Smokvici. Jedan dio smo uspjeli zaustaviti, a drugi dio ide prema Zavalatici. Na taj jugoistočni dio smo poslali vatrogasce i pokušavamo ga obraniti", rekao je Simović.



"Zasad smo obranili kuće, ali čeka nas još velika borba", rekao je Simović i dodao kako ne mogu jamčiti da je završena obrana kuća jer su svi požari i dalje aktivni.



"Zapovjednik Javne vatrogasne postrojbe Dubrovačkog primorja Ivo Franušić, koji je na terenu na Pelješcu, kratko je istaknuo kako se požar proširio posvuda.



"Došle su nam i zračne snage. Ljudi na terenu rade, ali ne mogu držati požar. Dignuo se bio maestral, a velika je to površina u brdima", rekao je Franušić te dodao kako gori površina od 600 hektara.

17:44 Na Pelješac je poslano 50 vojnika, priopćili su iz MORH-a. Priopćenje MORH-a objavljujemo u cijelosti:



"Na zahtjev Državne uprave za zaštitu i spašavanje (DUZS) i temeljem odluke ministra obrane RH Ante Kotromanovića, 50 pripadnika Hrvatske kopnene vojske Oružanih snaga RH upućeno je danas, 21. srpnja 2015. godine na gašenje požara na poluotoku Pelješcu u Dubrovačko-neretvanskoj županiji, na područje Trstenika i Pijavičinog.



Na poluotoku Pelješcu aktivno je više požara, na lokaciji Ponikve angažirani su protupožarni zrakoplovi zračnih snaga Protupožarnih namjenski organiziranih snaga (PPNOS) OS RH, jedan Canadair CL-415 i jedan helikopter Mi-8 MTV, a dodatno se upućuje još jedan Canadair CL-415.



Tijekom današnjeg dana, 21. srpnja 2015. na Pelješcu je do sada požare gasilo ukupno pet protupožarnih aviona i helikoptera.



Ministarstvo obrane i Oružane snage RH u provedbi protupožarne (PP) sezone temeljem Zakona o obrani i Programa aktivnosti Vlade RH u provedbi posebnih mjera zaštite od požara od interesa za Republiku Hrvatsku u 2015. godini (NN 36/2015).



Požarom ugrožena područja na poluotoku Pelješcu i otoku Korčuli će danas, 21. srpnja 2015. u poslijepodnevnim satima obići predsjednik Vlade RH Zoran Milanović, ministar obrane Ante Kotromanović, ministar unutarnjih poslova Ranko Ostojić, načelnik Glavnog stožera OS RH general zbora Drago Lovrić i zapovjednik Zapovjednog operativnog središta (ZOS) OS RH brigadni general Ivan Jurić".

17:32 Požari koji su buknuli u subotu kasno popodne na otoku Korčuli, gdje je spaljeno oko petstotinjak hektara šume i u ponedjeljak navečer na Pelješcu gdje je izgorjelo više od 400 hektara površine još su aktivni i nisu pod nadzorom.



Zamjenik dubrovačko-neretvanskog župana Davorko Obuljen izjavio je Hini u utorak da na nekoliko lokaliteta na Pelješcu još bukte vatrene stihije. Po njegovim riječima ugrožene su Ponikve, Janjina, Dingač Borak koji se nalazi na istoimenim padinama s južne strane Pelješca, te Pijavičino i Trstenik na kojem se požar stišava.



"Dalekovod je oštećen, a požar u tom predjelu ne dozvoljava nikakve aktivnosti, te struja još nije puštena" kazao je Obuljen, navodeći kako je u pomoć došla vojska koja odlazi na Korčulu gdje su se pojavili novi problemi.



Napominje da požari još nisu pod kontrolom, no dosta vatrogasnih udruga došlo je pomoći, primjerice iz Splita, Zadra, Karlovca, a vojska je raspoređena po terenu.



"Pojedinim vinarima izgorjeli su vinogradi ponajviše na ulazu u Trstenik. Izgorjeli su predjeli gdje je Dingač, a vinarija Grgić nije izgorjela nego je oštećena", potvrdio je Obuljen.

17:27 Požar na Pelješcu, na području između Trstenika i Pijavičnog, oštetio je i vikendicu poznatog bosansko-hercegovačkog pjevača Dine Merlina, ali materijalna šteta koja je nastala nije velika.

17:06 Požari na Pelješcu i Korčuli nisu jedini koji danas muče hrvatske vatrogasce. Oko podne planulo je i na Učki, vatra se nalazi uz cestu kod mjesta Lanišće, nekoliko stotina metara od kuća. Na terenu su vatrogasci iz Opatije i Rijeke.

16:36 Od mještana Brne na Korčuli doznajemo da se razbuktao dio požarišta iznad mjesta koji je bio gotovo sasvim ugašen. U tijeku je, kako nam kažu, čišćenje šume i sječa borova i niskog raslinja oko kuća. Kanader im trenutno ne može priskočiti u pomoć, ali nadaju se da biti preusmjeren prema Brni kad se situacija u Smokvici stabilizira.

16:20 Područja pogođena požarom na Pelješcu i Korčuli danas će obići premijer Zoran Milanović, priopćeno je iz Vlade RH. Između 18 i 18:30 sati će se Milanović susresti s vatrogascima u Trsteniku na Pelješcu, nakon čega ide u Smokvicu na Korčuli. Zajedno s Milanovićem na teren izlaze ministri zaduženi za policiju i vojsku Ranko Ostojić i Ante Kotromanović.

16:17 U mjestu Brna na Korčuli požar je, kako doznajemo, bio gotovo lokaliziran, ali u popodnevnim ga je satima vjetar ipak malo rasplamsao. No, sve raspoložive snage su u Smokvici, gdje se pokušavaju obraniti kuće, s obzirom da gori brdo pokraj mjesta.

15:55 Požari u Rijeci i kod Trstenika na Pelješcu usmrtili su stotine domaćih životinja. Opširnije>>>

15:39 Vatra na Smokvici na otoku Korčuli zaprijetila je kućama. Vatrogasci pokušavaju obraniti mjesto, nad koje se nadvio gusti dim. Pogledajte fotografije>>>

14:51 "Na Korčuli je totalni kaos", za Index je rekao vatrogasni zapovjednik Dubrovačko-neretvanske županije Stjepan Simović.

14:38 "Situacija na Pelješcu je puno bolja, požar u blizini naselja je sada pod nadzorom, a kritične rubne djelove gasi kanader vodenim bombama. Ide nam u prilog što je vjetar slab", kaže zapovjednik DVD-a Orebić Nikša Nogalo.



Nogalo također ističe da nitko od vatrogasaca i mještana u požaru nije ozlijeđen, a spašene su i kuće.



"Pojavile su se dezinformacije da je izgorila jedna kuća, crkva i vatrogasni dom. Ja vam iz prve ruke mogu reći da to nije istina, u pitanju su neprovjerene informacije. Stradala je stoka na jednom obiteljskom gospodarstvu, dio vinarije Grgić, a najveća je šteta na maslinicima i dingaču", napominje Nogalo. Vatrogasci i dalje očekuju dolazak vojske koja bi iscrpljenim vatrogascima trebala pomoći i tijekom noćnih sati.



"Bolje je, ali još nije gotovo. Vatrogasnim riječnikom, vatra će biti pod kontrolom kad svakim dijelom opožarenog područja prođe vatrogasna čizma, a još nismo u toj fazi", napominje zapovjednik DVD-a Orebić.

Tekst se nastavlja ispod oglasa

14:00 Kako doznajemo, opasno je opet postalo na Korčuli



Foto: Ilona Pecotić. Vatra se približava Smokvici

13:16 Prema procjeni županijskog vatrogasnog zapovjednika Stjepana Simovića, do jutros na Korčuli je opožareno oko 850 hektara borove šume, makije i niskog raslinja, izvijestila je DUZS.

Vatra i dalje nije pod kontrolom pa se očekuje da će opožarena površina u konačnici biti i veća.

12:35 "Vojska je već na putu, dogovorili smo se da ih za početak dođe 50-ak. Očekujemo ih negdje poslijepodne. Još se držimo, na terenu je oko 120 vatrogasaca, ali ne možemo sami, trčimo s jedne točke na drugu. Treba nam pomoć", za Index je rekao zapovjednik DVIP-a i pomoćnik glavnog vatrogasnog zapovjednika za priobalje Tomislav Vuko, nakon održane sjednice Stožera zaštite i spašavanja Dubrovačko-neretvanske županije.

Vatrogascima i dalje posao otežava vjetar koji neprestano mijenja smjer. Vatrogascima na terenu još je teško procijeniti koliko veliku površinu je požar dosad zahvatio, no Vuko je potvrdio da će materijalna šteta biti velika.

12:05 "Požarište je i dalje aktivno na više mjesta, uključujući nepristupačne djelove. Gasimo istim intenzitetom, cilj je staviti požar pod kotrolu prije no što se poslijepodne digne vjetar", kaže zapovjednik DVD-a Orebić Nikša Nogalo. Prema njegovim riječima, nove vatrogasne snage neprekidno stižu i trenutno je na terenu više od stotinu vatrogasaca.



"Poslijepodne očekujemo i dolazak vojske, s nama je na terenu i ravnatelj Državne uprave za zaštitu i spašavanje Jadran Perinić kao i župan Dubrovačko-neretvanske županije Nikola Dobroslavić, imamo svu potporu", kaže Nogalo.



Temperature danas na Pelješcu dosežu 34 Celzijevih stupnjeva, a vatrogasci su suočeni i s daleko gorom vrućinom.



"Ne smijemo ni razmišljati o tome koliko je vruće, moji kolege su koncentrirani samo na gašenje", dodaje zapovjednik Nogalo.

11:45 Kako doznajemo od mještana, dio maslinika i vinograda spašen je samo zahvaljujući tome što se vjetar okrenuo i počeo puhati u suprotnom smjeru!

11:17 Hrvatski telekom (HT) priopćio je kako zbog požara koji su izbili na Pelješcu i Korčuli očekuju poteškoće u telekomunikacijskom prometu na tim područjima, a zbog požara na Korčuli, gdje je oštećen svjetlovodni kabel, trenutačno je u prekidu telekomunikacijski promet na području Lastova.



Mjestu oštećenja trenutačno se ne može pristupiti jer se nalazi na požarištu koje osiguravaju policija i vatrogasci, izvijestili su iz HT-a dodajući da će sanaciji i uspostavi veza pristupiti kad se za to stvore sigurnosni uvjeti i omogući prilazak mjestima na kojima je došlo do oštećenja infrastrukture.

11:00 "Požar na Korčuli i dalje se širi, trenutno nešto sporije. Tek nas čeka prava borba, jer što ujutro ugasimo, to popodne vjetar ponovo razbukta", rekao je za Index glavni zapovjednik DVD-a Smokvica, Ivo Pecotić.



"Na terenu je sada 150 vatrogasaca. Ja sam ovdje od subote, neki dečki su od nedjelje. Trenutno nam pomaže i jedan helikopter, jutros je bio i kanader, ali sada su svi preusmjereni na Pelješac", dodaje Pecotić.

10:25 Zrakoplovi Protupožarnih namjenski organiziranih snaga Oružanih snaga RH iz sastava 93. zrakoplovne baze HRZ i PZO, dva Canadaira CL-415, dva Airtractora AT-802 A Fire Boss te jedan helikopter Mi-8 MTV od jutros u 6 sati sudjeluju u akciji gašenja požara u Smokvici na otoku Korčuli.



Zbog požara na lokaciji Potomje na poluotoku Pelješcu dio zračnih snaga je preusmjeren na ovo požarište tako da u Smokvici djeluje jedan Airtarctor i helikopter Mi-8 MTV dok su na Pelješcu dva Canadaira i jedan Airtractor, izvijestili su iz MORH-a.

Prema riječima koordinatora HRZ i PZO za uporabu zračnih snaga iz Operativnog vatrogasnog zapovjedništva priobalja u Divuljama pukovnika Gorana Tomasova zračne snage će se tijekom dana sukladno razvoju situacije na požarištu i dalje dopunjavati i izmjenjivati, a sve u cilju efikasnijeg gašenja požara i djelovanja na onim žarištima koji budu najveća prijetnja.

„U ovom trenutku snage su koncentrirane na gašenje požara na Pelješcu, dok na Smokvici „natapamo“ opožareni prostor kako se požar ne bi opet aktivirao i poprimio ogromne razmjere kao jučer u popodnevnim satima i prethodnim danima“, izjavio je Tomasov.

10:00 Prema informacijama Elektrojuga, u požaru su izgorjeli dalekovodi, pa je bez struje ostalo područje od Janjine do Orebića i na zapadnom dijelu Mljeta od Pomene do Babinog polja, prenosi Dubrovački vjesnik.

"Šumski požar koji je sinoć zahvatio Pelješac uzrokovao je veliku štetu na 35 kV dalekovodu Pijavičino-Janjina, čiji puni opseg još nije utvrđen. Zbog štete na dalekovodu, trenutno su bez napajanja električnom energijom kupci koji se opskrbljuju iz trafostanica Zamošće i Pijavičino, što uključuje područje od Orebića do Janjine te zapadni dio otoka Mljeta od hotela Odisej do Babinog polja", izvijestili su iz HEP-a.

"Sve raspoložive snage HEP Operatora distribucijskog sustava Elektrojuga su na terenu i trude se što prije uspostaviti normalno naponsko stanje. Zbog potreba stanovništva na požarom zahvaćenom području, ekipe Elektrojuga će, čim se za to stvore uvjeti, naizmjence uključivati trafostanice Zamošće i Pijavičino. Zbog rasterećenja mreže pozivamo kupce koji se napajaju iz trafostanica Blato, Korčula, Pijavičino i Zamošće da smanje uobičajenu potrošnju električne energije", stoji u HEP-ovom priopćenju.

9:30 U tijeku je sjednica Stožera zaštite i spašavanja Dubrovačko-neretvanske županije.

HRT-ove kamere zabilježile su gotovo nestvarne prizore na Pelješcu gdje bjesni požar http://bit.ly/1KfSF8I Posted by HRT Vijesti on Monday, July 20, 2015

8:20 "Nadljudskim naporima uspjeli smo noćas obraniti kuće. Priskočili su nam u pomoć svi pripadnici okolnih DVD-a i dva kanadera, ali požar još nije pod nadzorom. Dobra je vijest da nitko od mještana ni vatrogasaca nije ozlijeđen, ali velike štete nastale su na borovoj šumi i poznatom vinogradu Grgić", rekao je za Index zapovjednik DVD-a Orebić Nikša Nogalo.

"Izgorjelo je nekoliko napuštenih gospodarskih objekata, a zasad se čini da je najveću štetu pretrpjela vinarija Grgić", potvrđuje i zapovjednik DVIP-a i pomoćnik glavnog vatrogasnog zapovjednika za priobalje Tomislav Vuko, koji je jutros stigao na požarište.



"Na požarište su došle i vatrogasne ekipe iz Zadra i Šibenika, u pitanju je više desetaka vatrogasaca. Radi se punim kapacitetom, vjetar stalno okreće smjer pa otežava posao. Očekujemo da bi požar trebali staviti pod kontrolu do poslijepodne", kaže Vuko.

"U međuvremenu je planuo požar i u Čari, ugasimo ga, pa plane požar u Lumbardi, ugasimo i njega, zatim plane požar i u Ponikvama, još ga nismo stigli ugasiti. Požar na Pelješcu je najveći, sve snage prebacujemo tamo, jer je tamo spašavanje doslovno od kuće do kuće", rekao je za HRT vatrogasni zapovjednik dubrovačko-neretvanske županije Stjepan Simović.

Dio stanovnika evakuiran

Požar kod Trstenika planuo je oko 21 sat, dok je drugi požar na predjelu Ponikava počeo gorjeti oko 23 sata. "To su dva požara u razmaku od dvadesetak kilometara", rekao je zapovjednik Javne vatrogasne postrojbe Dubrovačko primorje Ivo Franušić.

"U Trsteniku su evakuirani ljudi iz jedne vikendice, ali sada su se vratili natrag. Uspjeli su se obraniti objekti, nitko nije stradao", rekao je Franušić.



Opožarene površine ima 400 hektara, a na terenu je oko 150 vatrogasaca, rekao je Franušić.

Lokalni mediji prenose da je među spašenim kućama i ona Dine Merlina.

Zbog požara za sav je promet zatvorena državna cesta Janjina-Pijavičino (DC414) na Pelješcu. Obilazak je Dingač (tunel)-Potomje-Trstenik.

Teška situacija i na Korčuli



Teška je situacija i na području Smokvice na Korčuli gdje je požar planuo tijekom vikenda, a nakon što je lokaliziran na sjeveroistočnoj strani, jučer je ponovo izmaknuo kontroli vatrogasaca. Najkritičnije je na području mjesta Brna. Vatra je dosad progutala više od 500 hektara guste borove šume.



"Požar na Korčuli i dalje je aktivan, i tu su vatrogasci cijelu noć gasili, uspjeli su zaustaviti jedan dio. Trenutno postavljamo obranu kod Brna gdje vatra prijeti kućama", kaže Simović.

Borova šuma je jučer poslijepodne gorjela i u Širokima nedaleko Primoštena, no nakon dva i pol sata borbe, upravo kada je stigla nadomak kuća, vatrogasci su je uspjeli staviti pod kontrolu. Uz vatrogasce, i na ovom požarištu morali su intervenirati i kanaderi.